Document ID: 31978L0891

31978L0891
L 311/21
JURNALUL OFÍCIAL AL UNIUNII EUROPENE
DIRECTIVA COMISIEI
din 28 septembrie 1978
de adaptare la progresul tehnic a anexelor la Directivele 75/106/CEE și 76/211/CEE ale Consiliului în sectorul preambalării
(78/891/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 71/316/CEE a Consiliului din 26 iulie 1971 privind apropierea legislațiilor statelor membre referitoare la dispozițiile comune pentru mijloacele de măsurare și pentru metodele de control metrologic (1), astfel cum a fost modificată prin Actul de aderare (2), în special articolele 17, 18 și 19,
având în vedere Directiva 75/106/CEE a Consiliului din 19 decembrie 1974 privind apropierea legislațiilor statelor membre referitoare la preambalarea, în funcție de volum, a anumitor lichide preambalate (3),
având în vedere Directiva 76/211/CEE a Consiliului din 20 ianuarie 1976 privind apropierea legislațiilor statelor membre referitoare la preambalarea, în funcție de masă sau volum, a anumitor produse preambalate (4),
întrucât punerea în aplicare a dispozițiilor Directivei 76/211/CEE a evidențiat necesitatea unei revizuiri a erorilor maxime tolerate și a clasificării produselor;
întrucât o clasificare mai simplă a produselor poate facilita preambalarea acestora și poate oferi consumatorului un sortiment mai variat de produse preambalate;
întrucât marcajele inscripționate pe ambalajele mici pot să fie, în anumite cazuri, de înălțime mai redusă decât cea specificată de Directivele 75/106/CEE și 76/211/CEE și să fie, totuși, suficient de vizibile și lizibile;
întrucât metodele statistice actuale de control fac posibilă reducerea planurilor de eșantionare specificate de aceste două directive;
întrucât dispozițiile prevăzute prin prezenta directivă sunt în conformitate cu avizul Comitetului pentru adaptarea la progresul tehnic a directivelor ce au scopul de a elimina obstacolele tehnice în calea schimburilor comerciale în sectorul instrumentelor de măsurare,
ADOPTĂ PREZENTA DIRECTIVĂ:
Articolul 1
Punctele 3.1, 4 și 5 din anexa I la Directiva 75/106/CEE se înlocuiesc cu punctele corespunzătoare din anexa I la prezenta directivă.
Articolul 2
Punctele 2.4, 3.1 și 5 din anexa I la Directiva 76/211/CEE se înlocuiesc cu punctele corespunzătoare din anexa II la prezenta directivă.
Punctele 2.5 și 2.6 se elimină.
Articolul 3
Anexele II la Directivele 75/106/CEE și 76/211/CEE ale Consiliului se înlocuiesc până la punctul 2.2 inclusiv, cu textul din anexa III la prezenta directivă.
Articolul 4
(1) Statele membre adoptă actele cu putere de lege și actele administrative necesare pentru a se conforma prezentei directive, astfel încât acestea să producă efecte de la 1 ianuarie 1980.
Statele membre informează de îndată Comisia cu privire la aceasta.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 5
Prezenta directivă se adresează statelor membre.
Adoptată la Bruxelles, 28 septembrie 1978.

Labels: 7
3
15
19